12.1 สรุปฐานะการเงินและผลการดำเนินงานในระยะ 3 ปีที่ผ่านมา

  ------------------------------------ ------------ ------ ----------- ------ ----------- --
  ข้อมูลทางการเงิน (หน่วย : พันบาท)         2550         2549               2548               

  สินทรัพย์รวม                            10,014,576          9,934,052          8,253,198   

  หนี้สินรวม                              7,404,800           6,193,605          5,757,297   

  ทุนจดทะเบียนเรียกชำระแล้ว                1,251,200           1,251,200          901,200     

  ส่วนของผู้ถือหุ้น                          2,609,776           3,740,447          2,495,901   

  รายได้จากการประกอบกิจการโรงแรม         680,647             624,397            597,345     

  รายได้จากการขายอสังหาริมทรัพย์            120,605             1,913,935          1,056,565   

  รายได้รวม                             860,001             2,603,494          1,696,496   

  กำไร (ขาดทุน) สุทธิ                     1,015,109           (104,045)          47,344      

  อัตราการเติบโต (%)                                                                        

  สินทรัพย์รวม                            0.81                20.37              19.70       

  รายได้จากการประกอบกิจการโรงแรม         9.01                4.53               17.56       

  รายได้จากการขายอสังหาริมทรัพย์            -93.70              81.15              198.72      

  ส่วนของผู้ถือหุ้น                          -30.23              49.86              10.26       

  อัตราส่วนทางการเงิน (%)                                                                    

  อัตรากำไรขั้นต้น                         -11.96              26.10              40.33       

  อัตรากำไรสุทธิ                          -118.04             -4.00              2.79        

  อัตราผลตอบแทนผู้ถือหุ้น                    -31.97              -3.34              1.99        

  อัตราผลตอบแทนจากสินทรัพย์                -10.18              -1.14              0.63        

  ข้อมูลต่อหุ้น (บาท)                                                                          

  มูลค่าตามบัญชีต่อหุ้น                       2.09                2.99               2.77        

  กำไรสุทธิต่อหุ้น ¹                        -0.81               -0.09              0.07        

  อัตราส่วนราคาตลาดต่อกำไรสุทธิ ¹           -5.30               -53.31             22.96       

  เงินปันผลต่อหุ้น                          -                   -                  -           
  ------------------------------------ ------------ ------ ----------- ------ ----------- --

หมายเหตุ : ¹ จำนวนหุ้นที่ใช้คำนวณจากจำนวนถัวเฉลี่ยถ่วงน้ำหนักของหุ้นสามัญที่เรียกชำระแล้ว

12.2 คำอธิบายและการวิเคราะห์ฐานะการเงินและผลการดำเนินงาน

12.2.1 สรุปผลการดำเนินงานที่ผ่านมา

  บริษัท แกรนด์แอสเสท ดีเวลลอปเม้นท์จำกัด (มหาชน) และบริษัทย่อย (กลุ่มบริษัทฯ)
  ขอรายงานผลการดำเนินงานประจำปี 2550 โดยงบการเงินรวมมีผลขาดทุนสุทธิ 1,015.1
  ล้านบาท ซึ่งเพิ่มขึ้น 911.1 ล้านบาท จากขาดทุนสุทธิ 104.0 ล้านบาท ในปี 2549 อีกทั้งในปี
  2550 บริษัทฯ
  ได้มีการเปลี่ยนแปลงนโยบายการบัญชีจากวิธีส่วนได้เสียเป็นวิธีราคาทุนในไตรมาสที่ 1/2550
  ดังที่กล่าวไว้ในหมายเหตุประกอบงบการเงินข้อ 4 ซึ่งมีผลทำให้งบการเงินเฉพาะกิจการนั้น
  แสดงผลการดำเนินงานขาดทุนสุทธิ 764.1 ล้านบาท ในปี 2550 ส่วนในปี 2549
  งบการเงินเฉพาะกิจการแสดงผลขาดทุนสุทธิ 13.9 ล้านบาท
  ปัจจัยซึ่งส่งผลกระทบต่อผลการดำเนินงานที่เปลี่ยนแปลงจากปีก่อนอย่างมีสาระสำคัญมาก
  มาจากการเพิ่มขึ้นของงบประมาณต้นทุนการก่อสร้าง
  โดยเฉพาะในส่วนของธุรกิจอสังหาริมทรัพย์ในระหว่างปี 2550
  ความไม่คืบหน้าของโครงการก่อสร้าง
  และการลดลงของผลประกอบการในธุรกิจโรงแรมของบริษัทฯ ดังรายละเอียดข้างล่างนี้

  1. รายได้รวมของกลุ่มบริษัทฯ สำหรับ ปี 2550 มีจำนวน 860.0 ล้านบาท และลดลง
  1,741.6 ล้านบาทหรือร้อยละ 67 เมื่อเทียบกับปี 2549 (สำหรับบริษัท ฯ มีจำนวน 817.1
  ล้านบาทและลดลง 1,805.9 ล้านบาทหรือร้อยละ 69 ) ยอดรายได้ที่ลดลงจำนวนมาก
  มีรายละเอียดดังนี้

  1.1 รายได้จากธุรกิจอสังหาริมทรัพย์

  รายได้จากธุรกิจอสังหาริมทรัพย์
  ซึ่งรับรู้ตามเกณฑ์อัตราร้อยละของงานพัฒนาที่ทำเสร็จทุกโครงการของกลุ่มบริษัทฯ ในปี 2550 นี้
  มียอด 120.6 ล้านบาทและลดลง 1793.3 ล้านบาทหรือร้อยละ 94 เมื่อเทียบกับปี 2549
  (สำหรับบริษัทฯ มียอด 120.6 ล้านบาท และลดลง 1,793.3 ล้านบาทหรือร้อยละ 94 เช่นกัน)
  โดยมีสาเหตุหลักดังนี้

1)  ณ สิ้นไตรมาสที่ 3 ปี 2550 นี้ กลุ่มบริษัทฯ
    ได้มีการรับรู้การเพิ่มขึ้นของต้นทุนงบประมาณการก่อสร้าง
    อันเป็นผลให้เกณฑ์อัตราร้อยละของงานพัฒนาที่ทำเสร็จ
    ซึ่งคำนวณด้วยต้นทุนงบประมาณการก่อสร้างใหม่ของทุกโครงการปรับลดลงตั้งแต่ร้อยละ
    0.4-22.2 ทำให้ต้องมีการปรับปรุงการรับรู้รายได้ของธุรกิจอสังหาริมทรัพย์เฉพาะบริษัทฯ
    ที่มีการรับรู้ไปแล้วงวดก่อนๆ เป็นจำนวน 495.0 ล้านบาท
    และล้างการบันทึกรายได้และต้นทุนของโครงการอสังหาริมทรัพย์แห่งหนึ่งของบริษัทย่อยซึ่งได้หยุดกิจกรรมทางการขายและการก่อสร้างโครงการที่เพิ่งเริ่มลงชั่วคราว
    โดยที่อัตราร้อยละความสำเร็จของงานก่อสร้างของโครงการดังกล่าวได้ลดลงจากร้อยละ
    13.8 เหลือร้อยละ 7.3
    ซึ่งต่ำกว่าเกณฑ์การบันทึกรับรู้รายได้ของธุรกิจอสังหาริมทรัพย์ตามมาตรฐานการบัญชีที่รับรองทั่วไป
    จำนวน 138 ล้านบาทและ 97.1 ล้านบาทตามลำดับ ในไตรมาสที่ 3 ปี 2550 นั้น
    อีกทั้งในไตรมาสที่ 4 ปี 2550 กลุ่มบริษัทฯ ยังคงใช้เกณฑ์อัตราร้อยละของงานพัฒนาที่ทำเสร็จ
    ซึ่งคำนวณด้วยต้นทุนงบประมาณก่อสร้างใหม่ของทุกโครงการในการรับรู้รายได้ของธุรกิจอสังหาริมทรัพย์
    เว้นแต่โครงการอสังหาริมทรัพย์แห่งหนึ่งของบริษัทย่อย
    ซึ่งหยุดกิจกรรมทางการขายและก่อสร้างโครงการที่เพิ่งเริ่มลงชั่วคราวดังที่กล่าวข้างต้น
    ในขณะนี้ยังอยู่ระหว่างการศึกษาเพื่อปรับเปลี่ยนรูปแบบโครงการให้สอดคล้องกับสภาวการณ์ทางการตลาดมากยิ่งขึ้น
    ซึ่งจะทำให้ประมาณการรายได้และงบประมาณการก่อสร้างของโครงการเพิ่มสูงขึ้นอย่างเป็นสาระสำคัญ
    และมีความเป็นไปได้ค่อนข้างมากที่รูปแบบโครงการจะถูกปรับเปลี่ยน
    และคาดว่าจะแล้วเสร็จในเดือนมีนาคม 2551 ด้วยปัจจัยรวมนี้ สำหรับปี 2550
    อัตราร้อยละของงานพัฒนาที่ทำเสร็จ
    ซึ่งคำนวณด้วยต้นทุนงบประมาณการก่อสร้างใหม่ของทุกโครงการจึงถูกปรับลดลงสุทธิตั้งแต่ร้อยละ
    0.4-10.6 เท่านั้น

2)  ความคืบหน้าของงานก่อสร้างมีค่อนข้างน้อยอันเป็นผลสืบเนื่องจากแผนการออก
    และเสนอขายหุ้นกู้ของบริษัทฯ
    นั้นได้ถูกเลื่อนออกไปจากการรอผลศึกษาทบทวนต้นทุนงบประมาณการก่อสร้างจากที่ปรึกษาโครงการตั้งแต่เดือนกรกฎาคม
    2550
    และการเสนอขายหุ้นกู้ดังกล่าวเพิ่งได้รับความสำเร็จและได้รับเงินบางส่วนตามเงื่อนไขการเสนอขายหุ้นกู้แล้ว
    เมื่อวันที่ 21 ธันวาคม 2550 นี้ ดังที่ได้กล่าวไว้ในหมายเหตุประกอบงบการเงินที่ 7 และ 18
    กลุ่มบริษัทฯ คาดหวังว่าภายหลังจากนี้
    งานก่อสร้างของโครงการจะมีความคืบหน้ามากกว่านี้ในปี 2551

  อนึ่ง กลุ่มบริษัทฯ
  จะมีการทะยอยรับรู้รายได้จากการขายอสังหาริมทรัพย์ที่โอนกลับดังที่กล่าวไว้ข้างต้น
  ภายหลังจากที่งานก่อสร้างของโครงการมีความคืบหน้า ดังที่กล่าวไว้ข้างต้น

  1.2 รายได้จากการประกอบกิจการโรงแรม

  รายได้จากการประกอบกิจการโรงแรมของกลุ่มบริษัทฯ เพิ่มขึ้น 56.3 ล้านบาทหรือร้อยละ 9
  เมื่อเทียบกับปีก่อน (สำหรับบริษัทฯ ลดลง 37.1 ล้านบาทหรือร้อยละ 6)
  อันเป็นผลเนื่องจากการเปิดดำเนินกิจการโรงแรมเพิ่มขึ้นอีก 1 แห่งในจังหวัดเพชรบุรี
  คือโรงแรมเชอราตัน หัวหิน รีสอร์ท แอนด์ สปา เมื่อกลางเดือนสิงหาคม 2550 ของบริษัทย่อย
  ส่วนรายได้กิจการโรงแรมของบริษัทฯ
  ที่ลดลงเป็นผลสืบเนื่องจากผลกระทบจากความไม่แน่นอนทางการเมืองซึ่งมีผลกระทบต่อสภาวะเศรษฐกิจและต่ออุตสาหกรรมการท่องเที่ยวและโรงแรมรวมทั้งส่งผลให้บริษัทฯ
  ต้องปรับเปลี่ยนกลยุทธ์ทางการตลาดของโครงสร้างกลุ่มลูกค้าเป้าหมายโดยเพิ่มลูกค้าสายการบินด้วยอัตราราคาห้องพักพิเศษ
  เพื่อรักษาระดับอัตราการเข้าพักและชดเชยรายได้ที่ลดลง

  1.3 รายได้อื่น

  รายได้อื่นของกลุ่มบริษัทฯ ลดลง 4.1 ล้านบาทหรือร้อยละ 9 เมื่อเทียบกับปีก่อน (สำหรับบริษัทฯ
  เพิ่มขึ้น 25.6 ล้านบาทหรือร้อยละ 39)
  โดยส่วนใหญ่เป็นการลดลงของกำไรจากอัตราแลกเปลี่ยนจำนวน 11.7
  ล้านบาทที่เกิดจากหนี้เงินกู้ที่เป็นเงินสกุลดอลลาร์สหรัฐอเมริกา
  ซึ่งความผันผวนของอัตราแลกเปลี่ยนระหว่างเงินบาทกับเงินเหรียญสหรัฐอเมริกาในปี 2550
  นี้ไม่สูงเท่ากับปี 2549 ในขณะที่รายได้อื่นๆ เพิ่มขึ้นจำนวน 8.1 ล้านบาท
  ส่วนใหญ่เป็นรายได้จากอินเตอร์เนทบรอดแบรนด์และจากการปรับปรุงโอนกลับบัญชีรายจ่าย
  ในขณะที่บริษัทฯ มีรายได้ดอกเบี้ยรับเพิ่มขึ้นจากเงินกู้ยืมแก่บริษัทย่อยแห่งหนึ่ง

  2. ค่าใช้จ่ายรวมของกลุ่มบริษัทฯ สำหรับ ปี 2550 ลดลง 888.7 ล้านบาทหรือร้อยละ 35
  เมื่อเทียบกับปี 2549 (สำหรับบริษัทฯ ลดลง 1,055.4 ล้านบาทหรือร้อยละ 43)
  โดยมีรายละเอียดดังนี้

  2.1 ต้นทุนการขายอสังหาริมทรัพย์

  ต้นทุนการขายอสังหาริมทรัพย์ของกลุ่มบริษัทฯ มีจำนวน 697.0 ล้านบาทและลดลง 1,023.1
  ล้านบาทหรือร้อยละ 59 เมื่อเทียบกับปี 2549 (สำหรับบริษัท ฯ มีจำนวน 697.0 ล้านบาท
  และลดลง 1,023.1 ล้านบาทหรือร้อยละ 59 เช่นกัน) ทั้งนี้เป็นผลเนื่องจากการรับรู้รายได้
  ต้นทุนขาย
  และค่าใช้จ่ายที่เกี่ยวข้องของธุรกิจอสังหาริมทรัพย์ที่มีการรับรู้ไปแล้วในอดีตตามเกณฑ์อัตราร้อยละที่ลดลงของงานพัฒนาที่ทำเสร็จ
  ซึ่งคำนวณด้วยต้นทุนงบประมาณการก่อสร้างใหม่ตามมาตรฐานการบัญชีที่รับรองทั่วไปดังที่กล่าวไว้ในข้อ
  1.1 ก และ ข

  2.2 ต้นทุนการขายประกอบกิจการโรงแรม

  ต้นทุนการขายประกอบกิจการโรงแรมของกลุ่มบริษัทฯ เพิ่มขึ้น 49.8 ล้านบาท หรือร้อยละ 30
  เมื่อเทียบกับปี 2549 (สำหรับบริษัทฯ เพิ่มขึ้น 12.3 ล้านบาท หรือร้อยละ 7)
  โดยเป็นผลจากการเปิดดำเนินธุรกิจโรงแรมเพิ่มขึ้นอีก 1 แห่ง ดังที่กล่าวไว้ในข้อ 1.2
  และการปรับเปลี่ยนกลยุทธ์ทางการตลาดในกลุ่มลูกค้าเป้าหมาย
  และการเพิ่มขึ้นของต้นทุนการประกอบกิจการโรงแรมทุกรายการ

  2.3 ค่าใช้จ่ายในการขายและบริหาร

  ค่าใช้จ่ายในการขายและบริหารของกลุ่มบริษัทฯ เพิ่มขึ้น 37.5 ล้านบาทหรือร้อยละ 6
  เมื่อเทียบกับปี 2549 (สำหรับบริษัทฯ ลดลง 44.0 ล้านบาทหรือร้อยละ 10)
  โดยส่วนใหญ่เป็นการเพิ่มขึ้นในธุรกิจโรงแรมจำนวน 104.1 ล้านบาท
  อันเป็นผลจากการเปิดดำเนินธุรกิจโรงแรมอีกแห่งหนึ่งของบริษัทย่อยเมื่อกลางเดือนสิงหาคม
  2550 ซึ่งได้รวมค่าใช้จ่ายเปิดโรงแรมและก่อนดำเนินงาน
  ตลอดจนค่าใช้จ่ายการตลาดและส่งเสริมการขาย จำนวน 57.8 ล้านบาท
  ในขณะเดียวกันกลุ่มบริษัทฯ
  ได้มีการรับรู้ค่าใช้จ่ายส่วนหนึ่งคือค่าธรรมเนียมที่ปรึกษาและค่าใช้จ่ายที่เกี่ยวกับการเสนอขายหุ้นกู้
  ซึ่งไม่สามารถรับรู้เป็นส่วนหนึ่งของต้นทุนการก่อสร้างจำนวน 26.2 ล้านบาทในเดือนธันวาคม ปี
  2550 นี้ ในขณะที่สำรองค่าใช้จ่ายในการขายที่เกี่ยวข้องกับธุรกิจอสังหาริมทรัพย์อันได้แก่
  ค่าภาษีธุรกิจเฉพาะ ค่าธรรมเนียมการโอน และค่านายหน้า ได้ถูกปรับปรุงลดลงจำนวน 46.2
  ล้านบาทตามยอดขายที่รับรู้ตามเกณฑ์อัตราร้อยละของงานที่ทำเสร็จดังที่กว่าไว้ในข้อ 1.1ก และ
  ข

  2.4 ค่าเสื่อมราคาและค่าตัดจำหน่าย

  ค่าเสื่อมราคาและค่าตัดจำหน่ายของกลุ่มบริษัทฯ ในปี 2550 เพิ่มขึ้น 47.1 ล้านบาทหรือร้อยละ
  42 เมื่อเทียบกับปี 2549 (บริษัทฯ : ลดลง 0.5 ล้านบาท)
  ทั้งนี้เป็นผลเนื่องมาจากการเปิดดำเนินธุรกิจโรงแรมอีกแห่งหนึ่งของบริษัทย่อยดังที่กล่าวข้างต้น

  3. ดอกเบี้ยจ่ายของกลุ่มบริษัทฯ เมื่อเทียบกับปีก่อนเพิ่มขึ้น 90.2 ล้านบาทหรือร้อยละ 71
  (สำหรับบริษัทฯ เพิ่มขึ้น 11.8 ล้านบาทหรือร้อยละ 9)
  เป็นผลเนื่องจากการหยุดรับรู้ดอกเบี้ยจ่ายเป็นส่วนหนึ่งของต้นทุนการก่อสร้างอาคารโรงแรมของบริษัทย่อย
  ตั้งแต่กลางเดือนสิงหาคม 2550
  กอปรกับค่าปรับดอกเบี้ยจากการจ่ายคืนหนี้เงินกู้ก่อนกำหนดที่ใช้ในการก่อสร้างอาคารโรงแรมของบริษัทย่อยดังกล่าวและค่าซ่อมแซมปรับปรุงโรงแรมของบริษัทฯ
  จำนวนรวม 23.9 ล้านบาท ซึ่งเป็นไปตามเงื่อนไขและจุดประสงค์ของการเสนอขายหุ้นกู้

  4. กลุ่มบริษัทฯ ไม่มีภาระสำรองภาษีเงินได้นิติบุคคลในปี 2550 นี้
  เนื่องจากผลประกอบการของกลุ่มบริษัทฯ ในปี 2550 นี้ขาดทุน

2.  ฐานะการเงิน

1)  สินทรัพย์

  สินทรัพย์รวมของบริษัทฯ ณ 31 ธันวาคม 2550 มีจำนวน 10,014.6 ล้านบาท เพิ่มขึ้น 80.5
  ล้านบาท หรือเพิ่มขึ้นร้อยละ 1 เมื่อเทียบกับสินทรัพย์รวมในปี 2549 ที่ระดับ 9,934.1 ล้านบาท
  ซึ่งพบว่าเป็นการเพิ่มขึ้นเพียงเล็กน้อยเท่านั้น โดยที่ดิน อาคารและอุปกรณ์สุทธิเพิ่มขึ้นจำนวน
  560.8 ล้านบาทจากปี 2549 เงินสดและรายการเทียบเท่าเงินสดเพิ่มขึ้น 371.4 ล้านบาท
  และต้นทุนการพัฒนาอสังหาริมทรัพ์ที่มีจำนวนเพิ่มขึ้น 105.6 ล้านบาท
  แต่มีการลดลงในส่วนของรายการมูลค่างานที่เสร็จแต่ยังไม่ได้เรียกชำระจำนวน 804.8 ล้านบาท
  ซึ่งเกิดจากการที่ปี 2550 บริษัทฯ
  มีการโอนการรมสิทธิ์ห้องชุดและบ้านพักอาศัยของโครงการอสังหาริมทรัพย์ 2
  โครงการให้แก่ลูกค้า
  และมีการรับรู้การเพิ่มขึ้นของต้นทุนงบประมาณการก่อสร้างอันเป็นผลให้เกณฑ์อัตราร้อยละของงานพัฒนาที่ทำเสร็จ
  ซึ่งคำนวณด้วยต้นทุนงบประมาณการก่อสร้างใหม่ของทุกโครงการปรับลดลง
  ทำให้ต้องมีการปรับปรุงการรับรู้รายได้ของธุรกิจอสังหาริมทรัพย์ที่มีการรับรู้ไปแล้ว
  ดังที่กล่าวไว้ข้างต้นในหัวข้อการวิเคราะห์ผลการดำเนินงานโดยมีรายละเอียดสินทรัพย์ต่างๆ ดังนี้

-   ต้นทุนการพัฒนาอสังหาริมทรัพย์ : ณ สิ้นปี 2550 บริษัทฯ
    มีต้นทุนการพัฒนาอสังหาริมทรัพย์เท่ากับ 1,466.9 ล้านบาท คิดเป็นร้อยละ 15
    ของสินทรัพย์รวม เพิ่มขึ้นจำนวน 105.6 ล้านบาท เมื่อเทียบกับปี 2549
    โดยสามารถจำแนกรายการดังนี้

  หน่วย : ล้านบาท

  ----------------------------- ---------- ---------- ----------- ----------
  ประเภท                        ปี 2550                ปี 2549      

                                จำนวน      ร้อยละ      จำนวน       ร้อยละ

  ที่ดิน                           1,205.3    24.6       1,165.2     28.4

  อาคาร                         550.5      11.2       550.5       13.4

  ต้นทุนงานก่อสร้างระหว่างพัฒนา       2,630.3    53.6       2,108.5     51.4

  ดอกเบี้ยที่ถือเป็นต้นทุน              429.8      8.8        279.6       6.8

  ต้นทุนการกู้ยืม/ต้นทุนการออกหุ้นกู้      90.6       1.8        -           -

  รวมราคาทุน                     4,906.5    100.00     4,103.8     100.00

  หัก: ส่วนที่โอนไปเป็นต้นทุนขายสะสม   3,439.5               2,742.5     

  รวม                           1,467.0               1,361.3     
  ----------------------------- ---------- ---------- ----------- ----------

-   ที่ดิน ประกอบด้วยที่ดินซึ่งเป็นที่ตั้งของโครงการหัวหิน บลู ลากูน รีสอร์ท โครงการเดอะ
    เทรนดี้ คอนโดมิเนียม โครงการเดอะ รีเจนท์ เรสซิเดนซ์ และโครงการเดอะ เซลส์
    คอนโดมิเนียม พัทยา

-   ต้นทุนงานก่อสร้างระหว่างพัฒนาเกิดจากการลงทุนในโครงการหัวหิน บลู ลากูน รีสอร์ท
    โครงการเดอะ เทรนดี้ คอนโดมิเนียม โครงการเดอะ รีเจนท์ เรสซิเดนซ์
    และโครงการเดอะ เซลส์ คอนโดมิเนียม พัทยาโดย ณ สิ้นปี 2550 โครงการต่าง ๆ
    ดังกล่าวมีความคืบหน้าในการก่อสร้างประมาณร้อยละ 99 ร้อยละ 72 ร้อยละ 21 และร้อยละ
    7 ตามลำดับ

-   ที่ดิน อาคารและอุปกรณ์ : ณ สิ้นปี 2550 บริษัทฯ มีที่ดิน อาคารและอุปกรณ์สุทธิ จำนวน
    6,648.7 ล้านบาท เพิ่มขึ้น 560.8 ล้านบาทหรือเติบโตร้อยละ 9 จาก ณ สิ้นปี 2549
    ซึ่งอยู่ที่ 6,087.9 ล้านบาท
    สินทรัพย์ส่วนใหญ่ที่เพิ่มขึ้นเกิดจากความคืบหน้าในการก่อสร้างโรงแรมเชอราตัน หัวหิน รีสอร์ท
    แอนด์ สปา โรงแรมคราวน์ พลาซ่า สุขุมวิท โรงแรมเดอะ รีเจนท์ แบงคอก
    และโรงแรมเลอ เมอริเดียน พัทยา รีสอร์ทและการเพิ่มขึ้นของอุปกรณ์และเครื่องตกแต่ง
    เครื่องใช้ในการดำเนินงานของโรงแรมเชอราตัน หัวหิน รีสอร์ท แอนด์ สปา
    ซึ่งได้เริ่มเปิดดำเนินการในเดือนสิงหาคม 2550 นี้

-   มูลค่างานที่เสร็จแต่ยังไม่ได้รับชำระ : บริษัทฯ มีมูลค่างานที่เสร็จแต่ยังไม่ได้รับชำระ ณ สิ้นปี
    2550 เป็นจำนวน 925.3 ล้านบาท โดยส่วนใหญ่จำนวน 841
    ล้านบาทเป็นของโครงการเดอะ เทรนดี้ คอนโดมิเนียม และส่วนที่เหลือจำนวน 84.3
    ล้านบาทเป็นโครงการหัวหิน บลู ลากูน รีสอร์ท

  2) หนี้สินรวม

  ณ สิ้นปี 2550 หนี้สินรวมของบริษัทฯ เพิ่มขึ้นจำนวน 1,211.2 ล้านบาทหรือคิดเป็นร้อยละ 20
  จากจำนวน 6,193.6 ล้านบาท ในปี 2549 เป็น 7,404.8 ล้านบาท
  ส่วนใหญ่เป็นการเพิ่มขึ้นในหุ้นกู้ระยะยาวที่บริษัทฯ
  เสนอขายให้แก่บริษัทที่เกี่ยวข้องกันเพื่อใช้ในการชำระคืนเงินกู้ยืมและดอกเบี้ยจากธนาคาร
  และนำไปใช้เป็นเงินทุนในการพัฒนาโครงการอสังหาริมทรัพย์ของบริษัทฯ
  ที่ยังดำเนินการไม่แล้วเสร็จ

  3) ส่วนของผู้ถือหุ้น

  ส่วนของผู้ถือหุ้น ณ วันที่ 31 ธันวาคม 2550 เท่ากับ 2,609.8 ล้านบาทลดลง 1,130.7
  ล้านบาท หรือลดลงร้อยละ 30 จากปี 2549 โดยส่วนใหญ่เป็นผลจากผลประกอบการที่ขาดทุนในปี
  2550 จำนวน 1,015.1
  ล้านบาทจากการปรับปรุงการรับรู้รายได้ตามต้นทุนงบประมาณการก่อสร้างที่เพิ่มขึ้นดังที่กล่าวไว้ในหัวข้อคำอธิบายผลการดำเนินงาน

4)  แหล่งที่มาของเงินทุน

  ในปี 2550 แหล่งที่มาของเงินทุนที่สำคัญของบริษัทฯ ส่วนใหญ่จากการเบิกเงินกู้ยืมธนาคาร
  เงินมัดจำรับจากธุรกิจพัฒนาอสังหาริมทรัพย์ และการเสนอขายหุ้นกู้ให้แก่บริษัทที่เกี่ยวข้องกัน
  เพื่อใช้ในการพัฒนาโครงการต่างๆ ที่ยังไม่แล้วเสร็จ
  โดยที่การเสนอขายหุ้นกู้ดังกล่าวสำเร็จเมื่อวันที่ 21 ธันวาคม 2550

  5) การบริหารจัดการสภาพคล่อง

  ในปี 2550 บริษัทฯ
  มีที่มาของกระแสเงินสดจากกิจกรรมการดำเนินงานและกิจกรรมการจัดหาเงิน
  โดยในส่วนของกิจกรรมการดำเนินงาน บริษัทฯ ได้รับกระแสเงินสดจากกิจกรรมนี้จำนวน 137.9
  ล้านบาท เนื่องจากในปี 2550 บริษัทฯ
  ได้รับกระแสเงินสดจากการโอนกรรมสิทธิ์ห้องชุดและบ้านพักให้แก่ลูกค้าและได้รับเงินมัดจำโครงการอสังหาริมทรัพย์เพิ่มขึ้น
  ในส่วนของกิจกรรมจัดหาเงิน บริษัทฯ ได้รับกระแสเงินสดจากกิจกรรมนี้จำนวน 1,110.9
  ล้านบาท จากการเบิกใช้หุ้นกู้ที่เสนอขายเมื่อเดือนธันวาคม 2550 ทั้งนี้บริษัทฯ
  มีที่ใช้ไปในกิจกรรมลงทุน จำนวน 877.4 ล้านบาท
  เพื่อใช้ในการลงทุนก่อสร้างอาคารโรงแรมและซื้ออุปกรณ์ต่าง ๆ ของโรงแรม